PAF ล้มแผนขายหุ้น “บางกอกรับเบอร์” จำนวน 25 ล้านหุ้น
PAF ยกเลิกแผนขายหุ้น "บางกอกรับเบอร์" จำนวน 25,027,485 หุ้น เผยรับชำระหนี้จาก "บ.พี เอ แคปปิตอล" จำนวน 182 ลบ. คาดดำเนินการได้ในเดือนธ.ค.58
30 พ.ย. 2558

บริษัท แพนเอเซียฟุตแวร์ จำกัด (มหาชน) หรือ PAF ระบุว่า ที่ประชุมคณะกรรมการบริษัทเมื่อวันที่ (27 พ.ย.) มีมติยกเลิกแผนการขายหุ้นบริษัท บางกอกรับเบอร์ จำกัด (มหาชน) หรือ BRC จำนวน 25,027,485 หุ้น ในราคาหุ้นละ 2 บาท เป็นเงินทั้งสิ้น 50,054,970 บาท ตามที่คณะกรรมการบริษัทได้มีมติเรื่องดังกล่าวเมื่อวันที่ 12 พ.ย.ที่ผ่านมา ซึ่งบริษัทมีแผนจะขายหุ้นทั้งหมด 15.31% ใน BRC เพื่อนำเงินไปชำระหนี้กับสถาบันการเงิน
พร้อมกันนี้คณะกรรมการบริษัท ยังได้อนุมัติให้ขายที่ดินพร้อมสิ่งปลูกสร้างเลขที่ 246/42 ติดซอยรามคำแหง 196 หมู่บ้านฟอร์เรส ปาร์ค ถนนรามคำแหง แขวงแสนแสบ เขตมีนบุรี กรุงเทพฯ ให้กับนายพยนต์ พันธ์ศรี มูลค่า 2.4 ล้านบาท ภายในเดือนธ.ค.นี้ เพื่อนำเงินไปชำระหนี้สถาบันการเงินด้วย
นอกจากนี้คณะกรรมการบริษัทยังมีมติให้รับชำระหนี้จากบริษัท พี เอ แคปปิตอล จำกัด ซึ่งเป็นหนี้ของบริษัท และบริษัทย่อย เป็นเงินจำนวน 182,150,000 บาท โดยเป็นการชำระหนี้ ด้วยการนำที่ดินและสิ่งปลูกสร้าง มาชำระ เป็นเงิน 99,310,000 บาท  ,หุ้นบริษัทต่างๆ มาชำระ เป็นเงิน 37,302,500 บาท  รวมถึงลดหนี้ให้กับบรัท พี เอ แคปปิตอล จำกัด เป็นเงิน 45,537,500 บาทด้วย  ซึ่งรวมทั้ง 3 รายการ มีมูลค่ารวม 182,150,000 บาท ซึ่งคาดว่าจะดำเนินการได้ภายในเดือนธ.ค.58